《悔轩宗伯将赴南都出山水横幅索题上有敬所诗因次其韵》
明代·顾清

君不见长安列第罗金屏，山亭水阁纷纵横。洞门落日烟雾合，回转天地迷阴晴。

又不见岷江五月蛟龙怒，雷奔直下空舲渡。千钧一发寄黄头，只尺顿殊人鬼路。

川平山远画者谁，旷朗一洗丰肥痴。涂行室偃各有适，此意只许尧民知。

纶竿未挂珊瑚树，谁识先生会心处。行看巨舸济中流，且为江山发新句。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。